રાજકોટ તા. ૧૪: નાના મવા સર્કલ પાસે ૨૯/૧૧/૧૭ના સાંજે પાસ આગેવાન હાર્દિક પટેલનું મહાક્રાંતિ સંમેલન યોજાયું હતું. બબ્બે અરજી નામંજુર થઇ હોવા છતાં મંજુરી વગર સભા-સંમેલન યોજવા મામલે હાર્દિક પટેલ સહિતના સામે ગુનો દાખલ થયો હતો. વોર્ડ નં. ૮-૯-૧૦માં રહેતાં પાટીદાર ભાઇઓ-બહેનોનું દિવાળી તહેવાર પછીનું સ્નેહમિલન-સભા રાખવાના નામે અને તેમાં સમાજના આગેવાનો સંબોધન કરશે તેવી અરજી ચૂંટણી અધિકારી સમક્ષ કરવામાં આવી હતી. પરંતુ બાદમાં મહાક્રાંતિના બેનર હેઠળ મંજુરી વગર ગેરકાયદેસર રીતે મંડળી રચી સભા યોજી રાજકોટ જીલ્લા મેજીસ્ટ્રેટના જાહેરનામાનો ભંગ કર્યાનો ગુનો નોંધાયો હતો. આ ગુના સબબ હાર્દિક પટેલ આજે માલવીયાનગર પોલીસ સમક્ષ હાજર થતાં તેની પુછતાછ કરી નિવેદન નોંધી સુપ્રિમ કોર્ટના આદેશ અનુસાર ૪૧ (૧) એ મુજબ તપાસ કરનાર અધિકારી અને નામદાર કોર્ટ જ્યારે બોલાવે ત્યારે હાજર થવું એવી શરત અંગેની નોટીસ પાઠવી મુકત કરવામાં આવેલ છે.